Jól teljesített a betegeken is tesztelt magyar lélegeztetõgép
A betegek kezelésében is sikeresnek bizonyult az Innovációs és Technológiai Minisztérium (ITM) támogatásával megvalósított, szabadalmaztatás alatt álló lélegeztetõgép.
A minisztérium pénteki közleményében azt írták, hogy a vizsgálatba bevont orvosszakértõk álláspontja szerint a magyar fejlesztésû eszköz a beállított paramétereket pontosan és megbízhatóan teljesíti, a riasztási és betegbiztonsági funkciói pedig megfelelõek, így bevonhatóvá válik a lélegeztetésre szoruló betegek kezelésébe.

Egy hónapja üzemel a Semmelweis Egyetemen

A Femtonics Kft. és a Semmelweis Egyetem kifejezetten az új koronavírus okozta légzési elégtelenség kezelésében is hatékony, nagy teljesítményû vírusszûrõvel felszerelt lélegeztetõgépet fejlesztett ki, amelynek március végére készült el az elsõ mûködõ prototípusa.

A hazai fejlesztésû, számtalan újítást tartalmazó, nullszériában gyártott lélegeztetõgép a megfelelõ dokumentáció birtokában csaknem egy hónapja üzemel a Semmelweis Egyetem Aneszteziológiai és Intenzív Terápiás Klinikáján - közölték.

Komplex szempontrendszer alapján vizsgálták

Az eszköz klinikai vizsgálati tervét kifejezetten komplex szempontrendszer szerint dolgozták ki, magába foglalva minden nemzetközi szakirodalomban megfogalmazott elvárást a légzéstámogatásra szoruló betegek sikeres kezelése érdekében.

A klinikai vizsgálat négy egymásra épülõ szakaszból állt. Az elsõben a lélegeztetõgép mûszaki mûködését ellenõrizték 72 eltérõ beállítás és tüdõmodell paraméter mellett. A másodikban a különbözõ riasztási eseményeket 9 helyzetben vizsgálták. A harmadik szakasz számos klinikus bevonásával a szerkezet kezelhetõségét mérte fel, vagyis megnézték, hogy egy rövid, 5 perces oktatás után megbízhatóan kezelhetõ-e a gép. Tizenhárom feladatot hajtottak végre az orvosok, majd nemzetközi pontrendszer alapján mondtak véleményt a gép használhatóságáról, amelyen a kifejlesztett lélegeztetõgép 90 százalék feletti értékelést kapott.

Mérföldkõhöz érkezett a klinikai vizsgálat

Az utolsó szakaszban a betegellátásba is bevonták a lélegeztetõgépet. Az eszközt eszméletlen és tudatánál lévõ beteg kezelésénél is alkalmazták, az automata lélegeztetés mellett a spontán légvételeket is megfelelõen támogatta a berendezés. A lélegeztetés során elõforduló eseményekre, például a váladék eltávolítására vagy a köhögésre hibátlanul reagált a lélegeztetõgép.

A rendszeresen dokumentált eredmények alapján a szerkezet végig a beállított paramétereknek megfelelõen, megbízhatóan, pontosan, könnyen kezelhetõen és stabilan teljesített - hangsúlyozták a közleményben.

Az ITM tájékoztatása szerint a klinikai vizsgálat ezzel meghatározó mérföldkõhöz érkezett, az eredményekrõl készített beszámolót az Országos Gyógyszerészeti és Élelmezés-egészségügyi Intézet is megkapja. Az elõzetes eredmények alapján megkezdõdhet a felkészülés a magyar lélegeztetõgép sorozatgyártására is - írták.
tesztelés ITM lélegeztetõ gép